b'\n_START_ARTICLE_\nTomskin alue\n_START_SECTION_\nMaantiede\n_START_PARAGRAPH_\nTomskin alue kuuluu L\xc3\xa4nsi-Siperian alankoon. Merkitt\xc3\xa4vimm\xc3\xa4t joet ovat Ob ja sen lis\xc3\xa4joet Tom, T\xc5\xa1ulym ja Vasjugan. Yli puolet alueen pinta-alasta on mets\xc3\xa4\xc3\xa4.\n_START_SECTION_\nV\xc3\xa4est\xc3\xb6\n_START_PARAGRAPH_\nTomskin alueen asukasluku oli vuoden 2010 v\xc3\xa4est\xc3\xb6nlaskennassa 1\xc2\xa0047\xc2\xa0394. Suurimmat kaupungit ovat Tomsk (546\xc2\xa0049 as.), Seversk (108\xc2\xa0590 as.) ja Stre\xc5\xbeevoi (42\xc2\xa0219 as.). Pienempi\xc3\xa4 kaupunkeja ovat Asino (25\xc2\xa0618 as.), Kolpa\xc5\xa1evo (24\xc2\xa0124 as.) ja Kedrovyi (2\xc2\xa0451 as.). _NEWLINE_Aiemman, vuoden 2002 v\xc3\xa4est\xc3\xb6nlaskennan mukaan v\xc3\xa4est\xc3\xb6st\xc3\xa4 90,8\xc2\xa0% on ven\xc3\xa4l\xc3\xa4isi\xc3\xa4, 1,9\xc2\xa0% tataareja ja 1,6\xc2\xa0% ukrainalaisia. Alueella asuu jonkin verran my\xc3\xb6s pohjoisia alkuper\xc3\xa4iskansoja: selkuppeja (1\xc2\xa0800 henke\xc3\xa4), hanteja (900), evenkej\xc3\xa4 (100) ja kettej\xc3\xa4 (100).\n_START_SECTION_\nHallinto\n_START_PARAGRAPH_\nTomskin alue on yksi Ven\xc3\xa4j\xc3\xa4n federaation j\xc3\xa4senist\xc3\xa4 eli subjekteista. Sen p\xc3\xa4\xc3\xa4kaupunki on Tomsk. Aluehallinnon johdossa on kuvern\xc3\xb6\xc3\xb6ri  sek\xc3\xa4 alueduuma. Vuoden 2013 alussa kuvern\xc3\xb6\xc3\xb6rin\xc3\xa4 oli Sergei \xc5\xbdvat\xc5\xa1kin._NEWLINE_Vuoden 2013 alussa voimassa olleen jaon mukaan Tomskin alue on jaettu paikallishallinnon ylemm\xc3\xa4ll\xc3\xa4 tasolla nelj\xc3\xa4\xc3\xa4n kaupunkipiirikuntaan ja 16 piiriin. Paikallishallinnon alemmalla tasolla on 3 kaupunkikuntaa ja 115 maalaiskuntaa. Alueella on kaikkiaan kuusi kaupunkia, joista yksi eli Seversk on luonteeltaan suljettu kaupunki (ZATO).\n_START_SECTION_\nTalous\n_START_PARAGRAPH_\nVen\xc3\xa4j\xc3\xa4n tilastokeskus Rosstatin mukaan Tomskin alue tuotti vuonna 2010 yhteens\xc3\xa4 284,3 miljardia ruplan osuuden eli 0,76\xc2\xa0% Ven\xc3\xa4j\xc3\xa4n federaation bruttokansantuotteesta. Jokaista alueen asukasta kohti BKT:t\xc3\xa4 kertyi vuodessa 271,4 tuhatta ruplaa eli noin 6\xc2\xa0649 euroa. T\xc3\xa4m\xc3\xa4 on 104\xc2\xa0% Ven\xc3\xa4j\xc3\xa4n keskiarvotasosta._NEWLINE_Alueella harjoitetaan \xc3\xb6ljyn tuotantoa ja \xe2\x80\x93jalostusta. T\xc3\xa4rkeimm\xc3\xa4t teollisuudenalat ovat koneenrakennus, metallinjalostus, s\xc3\xa4hk\xc3\xb6tekniikka, mets\xc3\xa4-, puunjalostus-, kemian- ja elintarviketeollisuus. Maatalous on keskittynyt karjanhoitoon sek\xc3\xa4 viljan, vihannesten ja pellavan viljelyyn. Lis\xc3\xa4ksi harjoitetaan kalastusta sek\xc3\xa4 turkistarhausta ja \xe2\x80\x93mets\xc3\xa4styst\xc3\xa4._NEWLINE_Alueen p\xc3\xa4\xc3\xa4kaupungista on rautatieyhteys Siperian radalle.'